Imtella' Awwissu 21, 2021 Rapport: Ruth Castillo Il-Maltin huma fost l-iktar persuni fl-Ewropa li jdumu biex joħorġu mid-dar tal-ġenituri tagħhom u jmorru jgħixu għal rashom. Il-Professur fid-Dipartiment tal-Istudji tal-Familja, Angela Abela qalet li dan jirrifletti l-kultura tal-pajjiż. Fl-istess ħin dan ma jfissirx li għax ikunu għadhom mal-ġenituri ż-żgħażagħ ma jkunux qed jerfgħu r-responsabilitajiet tagħhom. Skont statistika maħruġa mill-Eurostat, iż-żgħażagħ fil-pajjiżi ta' fuq u tal-punent tal-Ewropea jitilqu mid-dar tal-ġenituri meta jkollhom bejn l-20 u l-25 sena. Mill-banda l-oħra dawk li jgħixu fil-pajjiżi tal-lvant u n-nofsinhar tal-Ewropa jitilqu f'età akbar qrib it-tletinijiet. Il-maġġoranza tal-Maltin ma jmorrux jgħixu għal rashom qabel jaqbżu t-tletin sena. Dan joħroġ minn statistika tal-Eurostat li tpoġġi lil Malta fit-tielet post flimkien mal-Italja fejn iż-żgħażagħ idumu l-aktar jgħixu fl-istess dar mal-ġenituri tagħhom. L-età medja tal-Maltin li telqu mid-dar tal-ġenituri tagħhom fl-2020 kienet 30 sena u xahrejn. Madanakollu l-Maltin mhumiex l-aktar li jdumu mal-ġenituri. Dan għaliex iż-żgħażagħ Kroati huma l-aktar li jdumu jgħixu mal-ġenituri – jitilqu ta' 32 sena. Min-naħa l-oħra l-Izvediżi, il-Lussemburgiżi u d-Daniżi huma l-ewwel li jitilqu – ilkoll meta jkun għadhom lanqas biss għalqu t-22 sena. Angela Abela professur fid-Dipartiment tal-Istudji tal-Familja fl-Università ta' Malta, qalet li din l-istatistika tirrifletti l-kuntest kulturali, ekonomiku, u infrastrutturali tal-pajjiż. Fil-każ ta' Malta dik ġeografika wkoll. "Tradizzjonalment iż-żagħżugħ jew iż-żagħżugħa kienu joħorġu mid-dar meta jiżżewġu. Issa li ġara hu li ż-żwieġ jew inkella li tidħol f'relazzjoni għax mhux kulħadd illum jiżżewweġ imma għandna wkoll il-koabitazzjoni qed isir iktar tard u din l-età tikkonċidi maż-żmien meta dawn l-adulti qed jieħdu l-istat tagħhom." Il-Professur Abela qalet li ħafna miż-żgħażagħ Maltin jippreferu li jġemmgħu biex jixtru l-post tagħhom aktar milli jikru. "Hawn dan il-valur Malta li ma jeżistix barra" Żiedet tgħid li aktar żgħażagħ kemm f'Malta kif ukoll fl-Ewropa qed ikomplu jistudjaw f'livell terzjarju bil-konsegwenza li ħafna minnhom jibqgħu jiddependu fuq il-ġenituri tagħhom. Il-Professur Abela qalet li l-familja hija entità reżiljenti ħafna u kapaċi taddatta għal kuntest u l-iżvilupp soċjali u ekonomiku. "Ngħidu x'ngħidu l-familja tibqa' dik l-entità dawk in-nies dawk il-persuni li jekk isib ruħek f'sitwazzjoni imwera tista' taqa' fuqhom." L-età medja tal-Ewropej li telqu mid-dar tal-ġenituri s-sena li għaddiet kienet ftit aktar minn 26 sena.